സൂഫിയും സുജാതയെയും ഒതുക്കാന് ശ്രമം പ്രാഥമിക ജൂറി തള്ളിയ ചിത്രത്തെ അന്തിമ ജൂറി വിളിച്ചുവരുത്തി നേടിയത് അഞ്ച് പുരസ്കാരങ്ങള് തിരുവനന്തപുരം: 2020ലെ സംസ്ഥാന ചലച്ചിത്ര പുരസ്കാര നിര്ണയത്തില് ഷാനവാസ് നരണിപുഴ സംവിധാനംചെയ്ത സൂഫിയും സുജാതയെയും ഒതുക്കാന് ജൂറിയിെല ഒരുവിഭാഗം നടത്തിയ ശ്രമം പാളി. കന്നട സംവിധായകന് പി. ശ്രേഷാദ്രി ചെയര്മാനായ പ്രാഥമിക വിധി നിര്ണയ സമിതി ഒരു നിലവാരവുമില്ലെന്ന് എഴുതിത്തള്ളിയ ചിത്രത്തെ അന്തിമവിധി നിര്ണയസമിതി പ്രത്യേക അധികാരം ഉപയോഗിച്ച് വിളിച്ചുവരുത്തി വീണ്ടും കണ്ടശേഷമാണ് മികച്ച സംഗീത സംവിധായകന്, മികച്ച പിന്നണി ഗായിക തുടങ്ങിയ അഞ്ച് പുരസ്കാരങ്ങള് നല്കിയത്.80 ചിത്രങ്ങളില് 40 വീതം ചിത്രങ്ങളാണ് രണ്ട് സബ് കമ്മിറ്റികള്ക്കായി അക്കാദമി നല്കിയത്. ഇതില് 24 ചിത്രങ്ങളാണ് പുരസ്കാര നിര്ണയത്തിനായി അന്തിമ ജൂറിക്ക് മുന്നിലെത്തിയത്. അന്തിമപട്ടികയില് സൂഫിയും സുജാതയും ഉണ്ടായിരുന്നില്ല. എന്നാല് മികച്ച പിന്നണി ഗായിക, സംഗീത സംവിധായകന് തെരഞ്ഞെടുപ്പില് മികച്ചവ ഇല്ലെന്ന് കണ്ടതോടെയാണ് സൂഫിയും സുജാതെയും പറ്റി സുഹാസിനി അന്വേഷിച്ചത്. എന്നാല് ഇത് അദ്യമേ തള്ളിയതായി പി. ശ്രേഷാദ്രി അറിയിച്ചെങ്കിലും മികച്ച ഗാനങ്ങളുള്ള ചിത്രത്തെ വിളിച്ചുവരുത്താന് ചെയര്പേഴ്സണ് സുഹാസിനിയും രണ്ടാം സബ് കമ്മിറ്റി ചെയര്മാന് സംവിധായകന് ഭദ്രനും തീരുമാനിക്കുകയായിരുന്നു. ഒരുഘട്ടത്തില് ദി ഗ്രേറ്റ് ഇന്ത്യന് കിച്ചണിന് പകരം സൂഫിയും സുജാതയെയും മികച്ച ചിത്രമായി തെരഞ്ഞെടുക്കണമെന്ന വാദം ജൂറിയില് ഉയര്ന്നു. വര്ഗീയമായി കൈവഴുതിപ്പോകാമായിരുന്ന പ്രമേയത്തെ സുന്ദരമായ പ്രണയ കവിതപോലെ കൈയൊതുക്കത്തോടെ അവതരിപ്പിച്ച ചിത്രം മികച്ചതാണെന്ന് സുഹാസിനിയും ഭദ്രനും അഭിപ്രായപ്പെട്ടെങ്കിലും മറ്റുള്ളവര് ദി ഗ്രേറ്റ് ഇന്ത്യന് കിച്ചണിന് വേണ്ടി നിലകൊള്ളുകയായിരുന്നു. തര്ക്കത്തിനൊടുവില് ഭൂരിപക്ഷ അഭിപ്രായം ദി ഗ്രേറ്റ് ഇന്ത്യന് കിച്ചണിലേക്ക് വരികയായിരുന്നു. മികച്ച നടനുള്ള പുരസ്കാരത്തിന് ഫഹദ് ഫാസിലായിരുന്നു ജയസൂര്യക്ക് മുന്നിലുള്ള വെല്ലുവിളി. മദ്യപാനാസക്തിയില് നിന്നും വിമുക്തനാകാന് കഴിയാത്ത ഒരാളുടെ ജീവിതത്തിലെ ഉയര്ച്ച താഴ്ചകളെ നിയന്ത്രിതമായ ഭാവാവിഷ്കാരങ്ങളിലൂടെ അനായാസമായി ജയസൂര്യക്ക് കഴിഞ്ഞതാണ് നേട്ടമായത്. കൂടുല്പേര് ഇഞ്ചോടിഞ്ച് മത്സരിച്ചത് മികച്ച നടിക്ക് വേണ്ടിയായിരുന്നു. ദി ഗ്രേറ്റ് ഇന്ത്യന് കിച്ചണിലെ അഭിനയത്തിന് നിമിഷ സജയന് വേണ്ടി ഒരുവിഭാഗം രംഗത്തെത്തിയെങ്കിലും പുതുതായി ഒരു അഭിനയ മുഹൂര്ത്തവും നിമിഷ ചിത്രത്തില് നല്കിയില്ലെന്ന വാദത്തിന് മുന്ഗണന ലഭിക്കുകയായിരുന്നു. ഒടുവില് ജെസി എന്ന പെണ്കുട്ടിയുടെ മനോവ്യാപാരങ്ങളെ സൂക്ഷ്മമായ ശരീരഭാഷയിലൂടെ ആവിഷ്കരിച്ച പ്രകടനം വിലയിരുത്തി അന്ന ബെന് മികച്ച നടിയായി. സ്വഭാവനടനുള്ള മത്സരത്തില് സുധീഷിനൊപ്പം സുരാജ് വെഞ്ഞാറമൂടും രംഗത്തുണ്ടായിരുന്നു. എന്നാല് എന്നിവര്, ഭൂമിയിലെ മനോഹരസ്വകാര്യം ചിത്രങ്ങളിലെ അഭിനയം ജൂറിയുടെ ആകെ പ്രശംസ പിടിച്ചുപറ്റി.